Jista' jagħti l-każ li bil-frażi 'test-tube babies' ġieli smajna, però bil-frażi 'test-tube burgers' għadna le. Nistgħu nserrħu rasna li fil-futur din se tkun frażi użata aktar spiss. Dan wara li fl-2013 l-ewwel test-tube burger issajret ġo taġen f'Londra u ttieklet minn numru ta' nies preżenti. Il-frażi 'test-tube' fil-verità tirrappreżenta apparat sempliċi forma ta' tubu żgħir li jintuża fil-laboratorju. Din tindika li ċ-ċelloli rispettivi ġew imkabbra fil-laboratorju minflok fl-ambjent naturali tagħhom. F'dan il-każ, iċ-ċelloli użati kienu ta' muskolu ta' baqra fejn, permezz ta' kundizzjonijiet speċifiki, dawn immultiplikaw u minn ftit ċelloli pproduċew numru sostanzjali ta' ċelloli fil-forma ta' burger li tixbah ħafna lil dik li aħna mdorrijin biha. Dan it-tip ta' burger jista' jsalva lid-dinja minn kriżi ta' ikel, ta' saħħa u anke ta' ambjent fis-snin li ġejjin. Il-Professur Mark Post, li kien il-moħħ wara din l-innovazzjoni, sostna li hemm ċans kbir li din tidħol fis-suq bejn 10 jew 20 sena oħra. Sal-2050, il-popolazzjoni tad-dinja mistennija tilħaq id-disa' biljuni. L-Organizzazzjoni tal-Ikel u l-Agrikultura (FAO) ssostni li d-domanda għal-laħam se tiżdied bil-bosta fl-40 sena li ġejjin. Il-metodi differenti ta' biedja li nużaw u li aħna mdorrijin bihom mhux se jkunu jistgħu jlaħħqu mad-domanda għal-laħam. Kawża ta' hekk jistgħu jinħolqu problemi ekoloġiċi wkoll. Din iż-żieda fil-popolazzjoni tad-dinja se ġġib magħha diversi sfidi. Il-maġġoranza tan-nies jieklu l-laħam: tiġieġ, ħnieżer u baqar fost l-oħrajn. Ħafna minn dawn l-annimali jieklu l-ħaxix sabiex jgħixu. Mela jekk se tiżdied id-domanda għal-laħam, tiżdied id-domanda għall-ħxejjex u din se tkompli tkabbar il-problema ta' nuqqas ta' ilma. Fid-dinja diġà hawn problemi kbar ta' nuqqas ta' ilma tajjeb għall-biedja u għax-xorb u din se tkompli toħloq problema akbar skont rapport mit-tim ta' Malin Falkenmark minn Stokkolma International Water Institute. L-industrija li tipproduċi l-laħam hi l-aktar proċess li tuża ilma u meta wieħed jikkunsidra l-fatt li fid-dinja hawn madwar 2.7 biljun persuna li għandhom nuqqas ta' ilma bil-kundizzjonijiet preżenti, il-problema tista' biss tmur għall-agħar. Problema oħra li l-industrija tal-laħam qed toħloq hi l-użu tal-art għall-għejxien tal-annimali. L-istess medda tal-art li tintuża sabiex jgħixu l-baqar tista' tipprovdi mat-23 darba aktar ikel li kieku tintuża sabiex jitkabbru l-kaboċċi, fost ħxejjex oħra. Jekk niġu f'sitwazzjoni li d-domanda għal-laħam tikber, id-domanda għall-art li tintuża mill-annimali se tikber ukoll u din toħloq problema ambjentali oħra. Ħafna mill-artijiet li jintużaw għal dan l-iskop jittieħdu minn foresti li, aktar ma jmur, aktar qed jonqsu. Foresti li huma l-ambjent naturali, u ħafna drabi waħdieni, ta' ħafna annimali u pjanti. Il-proċess ta' deforestazzjoni huwa wieħed mir-raġunijiet ewlenin għalfejn ċertu ħlejqiet qed jiġu estinti. Il-bhejjem, b'mod speċjali l-baqar, jikkontribwixxu għal madwar 18% tal-gassijiet serra skont rapport tal- Organizzazzjoni tal-Ikel u l-Agrikultura. Aktar baqar ifisser aktar gassijiet fi żmien meta d-dinja qed tesperjenza tisħin globali. Fl-istess ħin, il-mod ta' kif ċertu bhejjem jinżammu, bħal pereżempju nuqqas ta' spazju adegwat u abbużi oħra, iqajjem problemi etiċi. Dawn il-problemi kollha juru kif il-prattika ta' cultured beef jew inkella dik magħrufa bħala test-tube beef hi xi ħaġa rivoluzzjonarja. Test-tube burgers u laħam ieħor jistgħu jkunu s-soluzzjoni għal ħafna problemi, fosthom dik ta' domanda għal aktar laħam, għal aktar ilma, għal aktar deforestazzjoni u għal aktar emissjonijiet ta' gassijiet, fost affarijiet oħra. Permezz ta' ċertu proċessi fil-laboratorju, ċelloli minn baqra waħda jistgħu jipproduċu ikel daqs 440,000 baqra. Esperiment, riċerka u riżultat li, fil-fehema tiegħi, għandu potenzjal kbir. Dan ma jfissirx li kollox ward u żahar. L-ewwel nett il-proċess ta' test-tube beef għadu jiswa ħafna flus lix-xjentisti u ma jipproduċix laħam b'togħma tajba daqs dak li aħna mdorrijin bih minħabba l-fatt li l-laħam ikun nieqes mix-xaħam naturali, fost affarijiet oħra. Madankollu, fi żmien 10 jew 20 sena hemm ċans tajjeb li nkunu nistgħu nieklu tipi ta' laħam imkabbra fil-laboratorju. Għal dawk kollha, bħali, li jemmnu u jisħqu fuq id-drittijiet tal-annimali, hemm tama li l-abbużi fl-industrija tal-laħam jistgħu jonqsu.